संभाग में शीतलहर, दिन में भी बढ़ी ठिठुरन
भास्कर संवाददाता | अंबिकापुर
बादलों के बीच ठंडी हवा चलने से गुरुवार को दिन में ही कंपकंपा देने वाली ठंड पड़ी। बादलों के कारण रात का न्यूनतम तापमान अधिक रहा लेकिन सुबह होते ही मौसम का मिजाज बदल गया। शीतलहर चलने से दिन का अधिकतम तापमान लुढ़क गया।
शाम होते ही लोगों का घर से निकलना मुश्किल हो गया। इस बीच गुरुवार को शहर का अधिकतम तापमान 20 डिग्री व न्यूनतम तापमान 11.2 डिग्री दर्ज किया गया। संभाग के पहाड़ी क्षेत्रों में स्थिति और ज्यादा खराब है। यहां दिन का तापमान 16 डिग्री के करीब रहा। ठंड के मिजाज रोज बदल रहे हैं। बादलों के कारण न्यूनतम तापमान में बढ़ोतरी से रात में कुछ ठंड कम हो गई थी। दिन में बादलों के कारण मौसम ठंडा था लेकिन गुरुवार को इसमेंे अचानक बदलाव देखा गया। सुबह कोहरा छाया रहा। हालांकि तापमान कुछ कम रहने से ठंड से कुछ राहत रही लेकिन दिन चढ़ते ही अचानक ठंडी हवा चलने लगी और ठंड बढ़ गई। दोपहर बाद स्थिति ज्यादा खराब हो गई। धूप नहीं निकलने से पूरा संभाग शीतलहर की चपेट में रहा। दिन में ही कंपकंपा देनी वाली ठंड पड़ी जिससे लोग बेहाल रहे। शाम को इसका असर ज्यादा देखा गया। सड़कों पर सन्नाटा पसर गया। लोगों को ठंड से राहत के लिए अलाव का सहारा लेना पड़ा। मैनपाट व सामरी इलाके में गुरुवार को और ज्यादा ठंड पड़ी। ठंडी हवाओं के कारण यहां दिन का अधिकतम तापमान काफी कम रहा। इसके कारण यहां के जनजीवन पर भी प्रभाव देखा गया। सड़कों पर दिन में भी सन्नाटा पसरा रहा।
मौसम में लगातार बदलाव जारी है। ठंड बढ़ने से घड़ी चौक में पसरा सन्नाटा।
और गिरेगा न्यूनतम तापमान, बढ़ेगी ठंड
मौसम विज्ञान केंद्र के अनुसार पश्चिमी विक्षोभ के कारण आसमान में छाए बादलों से न्यूनतम तापमान में कुछ बढ़ोतरी हुई थी लेकिन गुरुवार को उत्तर-पश्चिम से हवा चलने से मौसम साफ होने लगा है। इससे ठंड बढ़ गई। पूरी तरह मौसम साफ होने पर तापमान और गिरेगा जिससे ठंड बढ़ेगी।
मौसम
hin_Deva bho_Deva hin_Deva hin_Deva hin_Deva hin_Deva hin_Deva bho_Deva